**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** web site: [**www.eakp.gr**](http://www.eakp.gr/), email: **info@eakp.gr**

 **Λαμία 1 Σεπτεμβρίου 2025**

**ΔΕΛΤΙΟ – ΤΥΠΟΥ**

**Φτάνει πια με την κοροϊδία – Ο αγώνας είναι μονόδρομος!!!**

**Συνάδελφοι, Συναδέλφισσες**

Το τελευταίο διάστημα βλέπουμε στα Μ.Μ.Ε. συνεντεύξεις από συνδικαλιστές των οργάνων μας, που περιγράφουν την εργασιακή μας κατάσταση και καταγγέλλουν τα κακώς κείμενα. Όμως, **κάθε φορά όλα παραπέμπονται στις δικαστικές διεκδικήσεις,** πριν μερικά χρόνια για τα ρεπό που δεν δόθηκαν, τώρα για τις άδειες. Αυτό δείχνει ότι η ίδια τακτική κατευνασμού της οργής και των αντιδράσεων των πυροσβεστών για αυτά που βιώνουν καθημερινά στην υπηρεσιακή και οικογενειακή τους ζωή, ακολουθείται χρόνια και εφαρμόζεται απαρέγκλιτα από τον κυβερνητικό συνδικαλισμό!

Έτσι διογκώθηκαν όλα τα προβλήματα και οι κυβερνήσεις **δεν ιδρώνει το αυτί τους** αφού δεν αισθάνονται καμία πραγματική πίεση. Δεν χρησιμοποιείται το μόνο πραγματικά αποτελεσματικό όπλο, **ο αγωνιστικός, μαζικός και ανυποχώρητος αγώνας των πυροσβεστών μέσο των οργανωμένων κινητοποιήσεων.** Η τακτική των δικαστικών διεκδικήσεων δεν είναι μόνο **αναποτελεσματική γιατί ποτέ δεν δίνει ουσιαστικές λύσεις στα προβλήματα των πυροσβεστών, αλλά είναι επικίνδυνη γιατί δημιουργεί εφησυχασμό και επανάπαυση, ενώ παράλληλα αφήνει αναξιοποίητες τις δυνατότητες και την δυναμική που αναπτύσσεται μέσω του συλλογικού και οργανωμένου αγώνα**!

Τα αποτελέσματα είναι ορατά σε όλους:

* **Εξοντωτικά ωράρια, κομμένα ρεπό, χωρίς πληρωμή τις υπερεργασίας, χωρίς επαρκές προσωπικό και μέσα!**
* **Μισθοί που δεν ανταποκρίνονται στις αυξημένες καθημερινές ανάγκες και τελειώνουν πλέον στα μισά κάθε μήνα!**
* **Απουσία λήψης μέτρων για την υγιεινή και ασφάλεια των πυροσβεστών που θα συμβάλλουν ουσιαστικά και αποφασιστικά στην προστασία της ζωής και της υγείας τους.**
* **Η διαχρονική πολιτική όλων των κυβερνήσεων, όπως και της σημερινής, για την μη αναγνώριση του επαγγέλματος των πυροσβεστών ως Βαρύ, Ανθυγιεινό και Επικίνδυνο με ότι αυτό συνεπάγεται για τα υπηρεσιακά, οικονομικά και συνταξιοδοτικά δικαιώματα των πυροσβεστών!**

**Όλα αυτά τα χρόνια κυριαρχεί η ανακύκλωση της κοροϊδίας με υποσχέσεις που ποτέ δεν γίνονται πράξη!!!**

Δεν είναι τυχαίο που η **παρουσία των πυροσβεστών στη ΔΕΘ, έχει καταντήσει μια εθιμοτυπική βόλτα, και δεν λύνει κανένα από τα προβλήματα που αντιμετωπίζουν!!!**

**Αντίθετα, λειτουργεί** **ως άλλοθι για να ξεπλύνουν τις ευθύνες τους οι κυβερνητικοί συνδικαλιστές, ενώ τα πραγματικά προβλήματα παραμένουν άλυτα, διογκώνονται και πολλαπλασιάζονται!!!**

Η Ενωτική Αγωνιστική Κίνηση Πυροσβεστών δηλώνει ξεκάθαρα ότι, **χωρίς την οργάνωση και την κλιμάκωση μαζικών αγώνων, καμία κυβέρνηση δεν πρόκειται να χαρίσει ούτε το ελάχιστο στους πυροσβέστες αλλά και στον λαό!!!**

Όσο οι ηγεσίες των συνδικαλιστικών οργάνων των πυροσβεστών σπέρνουν αυταπάτες για **«λύσεις από τα δικαστήρια» και για τις «καλές σχέσεις με τους υπουργούς»**, **τόσο τροφοδοτείται η κυβερνητική αδιαφορία και ο εμπαιγμός.**

**Δεν πάει άλλο! Η αντοχή και η υπομονή των πυροσβεστών στην Περιφέρεια της Στερεάς Ελλάδας αλλά και σε όλη την Ελλάδα έχει ήδη τελειώσει!**

 **Ήρθε η ώρα για πραγματικά ουσιαστική και αγωνιστική στάση και κατεύθυνση με:**

* Οργάνωση και ενημέρωση σε κάθε Υπηρεσία.
* Μαζική συμμετοχή, ενότητα και συντονισμός όλων των πυροσβεστών μονίμων και συμβασιούχων.
* Αγώνα διάρκειας, σύγκρουση και κλιμάκωση μέχρι να δικαιωθούμε.

**Κανείς δεν θα χαρίσει τίποτα στους πυροσβέστες. Ό,τι κατάκτησαν στο παρελθόν, το κερδίσανε με αγώνες. Το ίδιο πρέπει να γίνει και τώρα!**

**Αγώνας ή υποταγή!**

Για την **Ε.Α.Κ.Π. Κώστας Κέκης,** μέλος του Δ.Σ. της **Ε.Υ.Π.Σ. Στέρεας Ελλάδας**